CELEX: 52018PC0068
Language: el
Date: 2018-02-13
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στη Δανία να εφαρμόσει ειδικό μέτρο παρέκκλισης από το άρθρο 75 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 13.2.2018
            COM(2018) 68 final
            2018/0027(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία επιτρέπεται στη Δανία να εφαρμόσει ειδικό μέτρο παρέκκλισης από το άρθρο 75 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 της οδηγίας 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (εφεξής: «η οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του φόρου προστιθέμενης αξίας (ΦΠΑ) ή πρόληψης ορισμένων τύπων φοροδιαφυγής ή φοροαποφυγής. 
            
            
               Με επιστολή που πρωτοκολλήθηκε στην Επιτροπή στις 21 Νοεμβρίου 2017, η Δανία ζήτησε την άδεια να παρατείνει τη διάρκεια ισχύος της απόφασης (ΕΕ) 2015/992 του Συμβουλίου
                  1
                και να εφαρμόσει μέτρο κατά παρέκκλιση του άρθρου 75 της οδηγίας ΦΠΑ. 
            
            
               Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολή της 7ης Δεκεμβρίου 2017, και τη Γαλλία, τη Γερμανία, τη Σουηδία και την Τσεχική Δημοκρατία, με επιστολή της 8ης Δεκεμβρίου 2017, σχετικά με το αίτημα της Δανίας. Με επιστολή της 11ης Δεκεμβρίου 2017, η Επιτροπή γνωστοποίησε στη Δανία ότι διέθετε όλες τις απαραίτητες πληροφορίες για την εξέταση του αιτήματος. 
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Το 2011, η Δανία ζήτησε τη χορήγηση παρέκκλισης ώστε να θεσπίσει κατ’ αποκοπή καθεστώς για την ιδιωτική χρήση ελαφρών φορτηγών οχημάτων με ανώτατο επιτρεπόμενο βάρος τρεις τόνους, τα οποία έχουν ταξινομηθεί αποκλειστικά για επαγγελματική χρήση, με σκοπό την απλούστευση της είσπραξης του ΦΠΑ και την καταπολέμηση της φοροδιαφυγής. Το αίτημα χορήγησης παρέκκλισης εγκρίθηκε με την εκτελεστική απόφαση 2012/447/EΕ του Συμβουλίου, της 24ης Ιουλίου 2012
                  2
               . Η Δανία ζήτησε την παράταση του μέτρου, η οποία εγκρίθηκε με την εκτελεστική απόφαση (ΕΕ) 2015/992 του Συμβουλίου, της 19ης Ιουνίου 2015
                  3
               . Η τελευταία αυτή εκτελεστική απόφαση του Συμβουλίου έληξε στις 31 Δεκεμβρίου 2017. 
            
            
               Σύμφωνα με τη δανική νομοθεσία, ελλείψει του εν λόγω μέτρου παρέκκλισης, οιαδήποτε ιδιωτική χρήση τέτοιου είδους οχήματος που έχει ταξινομηθεί αποκλειστικά για επαγγελματικούς σκοπούς θα είχε ως συνέπεια για τον υποκείμενο στον φόρο την πλήρη απώλεια του δικαιώματος έκπτωσης του ΦΠΑ που αφορά το κόστος αγοράς του οχήματος. Η Δανία εφαρμόζει ρήτρα «standstill» (αναστολής) δυνάμει του άρθρου 176 της οδηγίας ΦΠΑ όσον αφορά την έκπτωση του ΦΠΑ για την αγορά και το κόστος κίνησης των ελαφρών φορτηγών οχημάτων με ανώτατο επιτρεπόμενο βάρος τρεις τόνους. Αν μια επιχείρηση ταξινομήσει τέτοιου είδους ελαφρύ φορτηγό όχημα για αμιγώς επαγγελματικούς σκοπούς, θα έχει δικαίωμα έκπτωσης ολόκληρου του ΦΠΑ για την αγορά του οχήματος, καθώς και για το κόστος κίνησης. Εντούτοις, επιχείρηση η οποία ταξινομεί ελαφρύ φορτηγό όχημα τόσο για επαγγελματική όσο και για προσωπική χρήση δεν έχει δικαίωμα έκπτωσης του ΦΠΑ για το κόστος αγοράς, αλλά δικαιούται έκπτωσης ολόκληρου του ΦΠΑ που αφορά το κόστος κίνησης του οχήματος. 
            
            
               Το δανικό σύστημα, όπως περιγράφεται ανωτέρω, είναι περίπλοκο και δαπανηρό τόσο όσον αφορά τον υποκείμενο στον φόρο όσο και για την φορολογική διοίκηση. Ως εκ τούτου, η Δανία έχει ζητήσει να εφαρμόσει απλουστευμένη διαδικασία, όπως της έχει ήδη εγκριθεί στο παρελθόν με την εκτελεστική απόφαση 2012/447/ΕΕ του Συμβουλίου και στη συνέχεια με την εκτελεστική απόφαση (ΕΕ) 2015/992 του Συμβουλίου. 
            
            
               Το κατ’ αποκοπή σύστημα που εφαρμόζεται στη Δανία θα μπορούσε να χρησιμοποιείται από υποκείμενο στον φόρο έως και είκοσι ημέρες ανά ημερολογιακό έτος, έναντι κόστους 40 DKK ανά ημέρα. Το ποσό των 40 DKK ανά ημέρα θα καλύπτει μόνον τον ΦΠΑ και έχει καθορισθεί από τη δανική κυβέρνηση βάσει ανάλυσης εθνικών στατιστικών στοιχείων. Παρόμοια πληρωμή, βάσει χωριστής εθνικής νομοθεσίας, θα απαιτηθεί για την κάλυψη του φόρου εισοδήματος επί της διάθεσης εταιρικών αυτοκινήτων καθώς και μιας πρόσθετης επιβάρυνσης επί του τέλους κυκλοφορίας. Στην περίπτωση που ο υποκείμενος στον φόρο χρησιμοποιήσει το όχημα για πάνω από είκοσι ημέρες κατά τη διάρκεια ενός ημερολογιακού έτους, θα εφαρμόζονται οι κανόνες «standstill» (αναστολής) και θα χάνει ολόκληρο το δικαίωμα έκπτωσης του κόστους αγοράς του οχήματος. 
            
            
               Οι δανικές αρχές έχουν αναπτύξει ηλεκτρονικό σύστημα βάσει του οποίου οι υποκείμενοι στον φόρο μπορούν να πληρώνουν το ημερήσιο κατ’ αποκοπήν ποσό μέσω διαδικτύου. Οι αρχές θεωρούν ότι το σύστημα απλουστεύει τις λογιστικές υποχρεώσεις των υποκείμενων στον φόρο, καθώς και τα καθήκοντα των φορολογικών αρχών για είσπραξη και επιβολή του φόρου.
            
            
               Η απλουστευμένη διαδικασία είναι προαιρετική. Ο υποκείμενος στον φόρο θα διατηρήσει, επομένως, τη δυνατότητα να ταξινομεί το ελαφρύ φορτηγό όχημά του τόσο για επαγγελματική όσο και για ιδιωτική χρήση, αναλόγως με την κατάστασή του. 
            
            
               Όπως απαιτείται από το άρθρο 3 της εκτελεστικής απόφασης (ΕΕ) 2015/992 του Συμβουλίου, η Δανία υπέβαλε το αίτημα παράτασης συνοδευόμενο από έκθεση σχετικά με την επισκόπηση του μέτρου. Σύμφωνα με τις δανικές αρχές, η απλουστευμένη διαδικασία έχει λειτουργήσει πολύ καλά τα τελευταία χρόνια και θεωρείται εύλογο να συνεχιστεί. Δεδομένου ότι η έγκριση του μέτρου παρέκκλισης από την Επιτροπή θα πραγματοποιηθεί μετά τη λήξη της εκτελεστικής απόφασης (ΕΕ) 2015/992 του Συμβουλίου (δηλαδή μετά την 31η Δεκεμβρίου 2017), η παρούσα πρόταση δεν μπορεί να παρατείνει το προηγούμενο μέτρο. 
            
            
               •Συνοχή με τις ισχύουσες διατάξεις στον τομέα πολιτικής
            
            
               Το άρθρο 176 της οδηγίας ΦΠΑ ορίζει ότι το Συμβούλιο καθορίζει τις δαπάνες οι οποίες δεν παρέχουν δικαίωμα έκπτωσης του ΦΠΑ. Έως τότε, επιτρέπεται στα κράτη μέλη να διατηρήσουν τις εξαιρέσεις που εφαρμόζονταν την 1η Ιανουαρίου 1979. Συνεπώς, υπάρχει ένας αριθμός διατάξεων αναστολής που περιορίζουν το δικαίωμα έκπτωσης όσον αφορά τα επιβατικά αυτοκίνητα. 
            
            
               
                  Κατά παρέκκλιση από προηγούμενες πρωτοβουλίες για τη θέσπιση κανόνων σχετικά με τις κατηγορίες δαπανών που μπορεί να υπόκεινται σε περιορισμό όσον αφορά το δικαίωμα έκπτωσης
                     4
                  , η εν λόγω παρέκκλιση είναι σκόπιμη εν αναμονή της εναρμόνισης των εν λόγω κανόνων σε επίπεδο ΕΕ. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρο 395 της οδηγίας ΦΠΑ.
            
         
         
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, η πρόταση εμπίπτει στην αποκλειστική αρμοδιότητα της Ένωσης. Ως εκ τούτου, δεν εφαρμόζεται η αρχή της επικουρικότητας.
            
            
               •Αναλογικότητα
            
            
               Η πρόταση είναι σύμφωνη με την αρχή της αναλογικότητας για τους ακόλουθους λόγους. 
            
            
               Η απόφαση αφορά άδεια που χορηγείται σε κράτος μέλος κατόπιν αίτησής του και ουδόλως συνιστά υποχρέωση. 
            
            
               Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο στόχο, δηλαδή την απλούστευση των υποχρεώσεων σχετικά με τον ΦΠΑ και της είσπραξής του, καθώς και την καταπολέμηση της φοροδιαφυγής. 
            
            
               
            
            
               •Επιλογή του νομικού μέσου
            
            
               Προτεινόμενο μέσο: εκτελεστική απόφαση του Συμβουλίου.
            
            
               Βάσει του άρθρου 395 της οδηγίας ΦΠΑ, παρέκκλιση από τους κοινούς κανόνες ΦΠΑ είναι δυνατή μόνο κατόπιν έγκρισης του Συμβουλίου, το οποίο αποφασίζει ομόφωνα μετά από πρόταση της Επιτροπής. Εξάλλου, η απόφαση του Συμβουλίου αποτελεί το πλέον ενδεδειγμένο μέσο, δεδομένου ότι μπορεί να απευθύνεται σε μεμονωμένα κράτη μέλη. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Η παρούσα πρόταση βασίζεται σε αίτημα της Δανίας και αφορά μόνο το εν λόγω κράτος μέλος. 
               
            
            
               •Συλλογή και χρήση εμπειρογνωσίας
            
            
               Δεν υπήρξε ανάγκη εξωτερικής εμπειρογνωσίας. 
            
            
               •Εκτίμηση επιπτώσεων
            
            
               
                  Η πρόταση αποσκοπεί στην καταπολέμηση της αποφυγής του ΦΠΑ και την απλούστευση της διαδικασίας επιβολής του φόρου. Συνεπώς, έχει δυνητικά θετικό αποτέλεσμα τόσο για τις επιχειρήσεις όσο και για τις διοικήσεις. Η συγκεκριμένη λύση χαρακτηρίστηκε από τη Δανία κατάλληλο μέτρο. Η Δανία υπέβαλε την έκθεση σχετικά με την επισκόπηση του μέτρου, σύμφωνα με την οποία η απλουστευμένη διαδικασία έχει λειτουργήσει πολύ καλά τα τελευταία χρόνια και θεωρείται εύλογο να συνεχιστεί. 
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει αρνητικές επιπτώσεις στον ενωσιακό προϋπολογισμό. 
               
            
            
               5.ΛΟΙΠΑ ΣΤΟΙΧΕΙΑ
            
         
         
            
               
                  Η πρόταση περιλαμβάνει ρήτρα λήξης ισχύος. Η ισχύς της παρέκκλισης λήγει αυτόματα στις 31 Δεκεμβρίου 2020.
               
               
                  Σε περίπτωση που η Δανία εξετάσει το ενδεχόμενο παράτασης του μέτρου παρέκκλισης πέραν του 2020, θα πρέπει μαζί με το αίτημα παράτασης να υποβάλει στην Επιτροπή, το αργότερο έως τις 31 Μαρτίου 2020, έκθεση η οποία να περιλαμβάνει επισκόπηση του μέτρου. 
               
               
            
            
               2018/0027 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία επιτρέπεται στη Δανία να εφαρμόσει ειδικό μέτρο παρέκκλισης από το άρθρο 75 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  5
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με επιστολή που πρωτοκολλήθηκε στην Επιτροπή στις 21 Νοεμβρίου 2017, η Δανία ζήτησε, σύμφωνα με το άρθρο 395 παράγραφος 2 της οδηγίας 2006/112/ΕΚ, την άδεια να εφαρμόσει μέτρο παρέκκλισης από το άρθρο 75 της εν λόγω οδηγίας που διέπει το δικαίωμα έκπτωσης του ΦΠΑ επί των εισροών.
            
            
               (2)Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή, με επιστολές της 7ης Δεκεμβρίου 2017 και της 8ης Δεκεμβρίου 2017, διαβίβασε στα άλλα κράτη μέλη το αίτημα που υποβλήθηκε από τη Δανία και, με επιστολή της 11ης Δεκεμβρίου 2017, ενημέρωσε τη Δανία ότι διέθετε όλες τις απαραίτητες πληροφορίες για την εξέταση του αιτήματος.
            
            
               (3)Σύμφωνα με τη νομοθεσία της Δανίας, ελλείψει μέτρου παρέκκλισης, εάν ένα ελαφρύ φορτηγό όχημα με ανώτατο επιτρεπόμενο βάρος τρεις τόνους είναι ταξινομημένο από τις δανικές αρχές για χρήση μόνο για επαγγελματικούς σκοπούς, ο υποκείμενος στον φόρο έχει το δικαίωμα πλήρους έκπτωσης του ΦΠΑ επί των εισροών για την αγορά και το κόστος κίνησης του οχήματος. Εάν ένα τέτοιο όχημα χρησιμοποιηθεί εκ των υστέρων για ιδιωτικούς σκοπούς, ο υποκείμενος στον φόρο χάνει το δικαίωμα έκπτωσης του ΦΠΑ που αφορά το κόστος αγοράς του οχήματος. 
            
            
               (4)Για τον μετριασμό των επιπτώσεων του εν λόγω καθεστώτος, η Δανία ζήτησε την άδεια να εφαρμόσει ειδικό μέτρο παρέκκλισης από το άρθρο 75 της οδηγίας 2006/112/ΕΚ του Συμβουλίου. Η παρέκκλιση χορηγήθηκε με την εκτελεστική απόφαση 2012/447/ΕΕ του Συμβουλίου
                  6
                και στη συνέχεια με την εκτελεστική απόφαση (ΕΕ) 2015/992 του Συμβουλίου
                  7
               , της 19ης Ιουνίου 2015. Η τελευταία αυτή εκτελεστική απόφαση του Συμβουλίου έληξε στις 31 Δεκεμβρίου 2017. 
            
            
               (5)Το μέτρο θα επέτρεπε στους υποκείμενους στον φόρο, οι οποίοι έχουν ταξινομήσει ένα όχημα μόνο για επαγγελματικούς σκοπούς, να το χρησιμοποιούν και για μη επαγγελματικούς σκοπούς και να υπολογίζουν το φορολογητέο ποσό λόγω αυτής της χρήσης σύμφωνα με το άρθρο 75 της οδηγίας 2006/112/ΕΚ του Συμβουλίου με βάση ημερήσιο κατ’ αποκοπή ποσό, ώστε να μη χάνουν το δικαίωμά τους για την έκπτωση του ΦΠΑ που αφορά το κόστος αγοράς του οχήματος. 
            
            
               (6)Ωστόσο, η εν λόγω απλουστευμένη μέθοδος υπολογισμού θα πρέπει να περιοριστεί στις είκοσι ημέρες μη επαγγελματικής χρήσης για κάθε ημερολογιακό έτος και το κατ’ αποκοπή ποσό ΦΠΑ που πρέπει να καταβάλλεται θα πρέπει να καθοριστεί στις 40 DΚK για κάθε ημέρα μη επαγγελματικής χρήσης. Το ποσό αυτό έχει καθοριστεί από την κυβέρνηση της Δανίας βάσει ανάλυσης εθνικών στατιστικών στοιχείων.
            
            
               (7)Το εν λόγω μέτρο, το οποίο θα πρέπει να εφαρμοστεί για τα ελαφρά φορτηγά οχήματα με ανώτατο επιτρεπόμενο βάρος τρεις τόνους, αποσκοπεί στην απλούστευση των υποχρεώσεων σχετικά με τον ΦΠΑ των υποκείμενων στον φόρο που κάνουν περιστασιακή μη επαγγελματική χρήση οχήματος ταξινομημένου για επαγγελματικούς σκοπούς. Ωστόσο, ο υποκείμενος στον φόρο θα διατηρούσε τη δυνατότητα να επιλέγει την ταξινόμηση ελαφρού φορτηγού οχήματος για αμφότερες, την επαγγελματική και την ιδιωτική χρήση. Με αυτόν τον τρόπο, ο υποκείμενος στον φόρο θα έχανε το δικαίωμα έκπτωσης του ΦΠΑ για την αγορά του οχήματος, αλλά δεν θα ήταν υποχρεωμένος να καταβάλλει ημερήσιο τέλος για τυχόν ιδιωτική χρήση.
            
            
               (8)Η εφαρμογή μέτρου με το οποίο επιτρέπεται στον υποκείμενο στον φόρο που κάνει περιστασιακή μη επαγγελματική χρήση οχήματος ταξινομημένου για επαγγελματική χρήση να μην στερείται του πλήρους δικαιώματος έκπτωσης του ΦΠΑ επί των εισροών για το εν λόγω όχημα συμφωνεί με τους γενικούς κανόνες έκπτωσης που προβλέπει η οδηγία 2006/112/ΕΚ του Συμβουλίου. 
            
         
         
            
               (9)Η άδεια θα πρέπει να ισχύσει για περιορισμένο χρονικό διάστημα. 
            
            
               (10)Στην περίπτωση που η Δανία ζητήσει επιπλέον παράταση του μέτρου παρέκκλισης πέραν του 2020, θα πρέπει να υποβάλει στην Επιτροπή έκθεση συνοδευόμενη από το αίτημα παράτασης το αργότερο έως τις 31 Μαρτίου 2020.
            
            
               (11)Η παρέκκλιση θα έχει αμελητέα επίπτωση στα συνολικά έσοδα από τον ΦΠΑ που εισπράττονται στο στάδιο της τελικής κατανάλωσης και δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Κατά παρέκκλιση από το άρθρο 75 της οδηγίας 2006/112/ΕΚ του Συμβουλίου, όταν υποκείμενος στον φόρο χρησιμοποιεί για ιδιωτικούς σκοπούς, δικούς του ή του προσωπικού του, ή γενικότερα για σκοπούς διαφορετικούς από αυτούς της επιχείρησής του, ελαφρύ φορτηγό όχημα το οποίο έχει ταξινομηθεί αποκλειστικά για επαγγελματική χρήση, επιτρέπεται στη Δανία να καθορίζει το φορολογητέο ποσό με βάση κατ’ αποκοπή ποσό για κάθε ημέρα αυτής της χρήσης.
            
            
               Το ημερήσιο κατ’ αποκοπή ποσό που αναφέρεται στο πρώτο εδάφιο ανέρχεται σε 40 DKK. 
            
            
               Άρθρο 2
            
            
               Το μέτρο που αναφέρεται στο άρθρο 1 ισχύει μόνο για τα ελαφρά φορτηγά οχήματα με ανώτατο επιτρεπόμενο βάρος τρεις τόνους. 
            
            
               Το παρόν μέτρο δεν ισχύει στις περιπτώσεις που η ιδιωτική χρήση υπερβαίνει τις 20 ημέρες ανά ημερολογιακό έτος.
            
            
               Άρθρο 3
            
            
               Η παρούσα απόφαση παράγει αποτελέσματα την ημέρα της κοινοποίησής της.
            
            
               Η παρούσα απόφαση λήγει στις 31 Δεκεμβρίου 2020.
            
            
               Κάθε αίτημα παράτασης του μέτρου που προβλέπεται στην παρούσα απόφαση υποβάλλεται στην Επιτροπή έως τις 31 Μαρτίου 2020 και συνοδεύεται από έκθεση η οποία περιλαμβάνει επισκόπηση του μέτρου. 
            
            
               Άρθρο 4
            
            
               Η παρούσα απόφαση απευθύνεται στο Βασίλειο της Δανίας.
            
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 159 της 25.6.2015, σ. 66.
               
               
                  
                     (2)
                  
                        ΕΕ L 202 της 28.7.2012, σ. 24.
               
               
                  
                     (3)
                  
                        ΕΕ L 159 της 25.6.2015, σ. 66. 
               
               
                  
                     (4)
                  
                        COM (2004) 728 τελικό - Πρόταση οδηγίας του Συμβουλίου που τροποποιεί την οδηγία 77/388/ΕΟΚ με σκοπό την απλούστευση των υποχρεώσεων που απορρέουν από το φόρο προστιθεμένης αξίας (ΕΕ C 24 της 29.1.2005, σ. 10), που αποσύρθηκε στις 21 Μαΐου 2014 (ΕΕ C 153 της 21. 5. 2014, σ. 3) 
               
               
                  
                     (5)
                  
                        ΕΕ L 347 της 11.12.2006, σ. 1.
               
               
                  
                     (6)
                  
                        ΕΕ L 202 της 28.7.2012, σ. 24.
               
               
                  
                     (7)
                  
                        ΕΕ L 159 της 25.6.2015, σ. 66.